Foto’s: Moloto-busongeluk: Putco, regering betuig meegevoelDie ongeluktoneel. Foto: Lirandzu Themba ‏@LirandzuThemba / Twitter Die regering en die busmaatskappy, Putco, het Dinsdag hul meegevoel betuig vir die naasbestaandes van die 29 slagoffers wat laat Maandagaand dood is nadat ŉ bus en ŉ vragmotor mekaar reg van voor op die berugte Molotopad getref het. Romeo More, die woordvoerder van Putco, het gesê die maatskappy sal sy volle samewerking aan die polisie gee om die oorsaak van die ongeluk te bepaal. Hulle het ook bevestig hulle sal finansiële bystand bied aan die families van die slagoffers om hulle te begrawe. ‘n Trok wat beet vervoer het, was in die botsing betrokke. Foto: eNCA / Twitter Phumla Williams, adjunk uitvoerende hoof van die regering se kommunikasie-afdeling (GCIS), het gesê die regering is ontstel oor die verlies van lewens in hierdie tragiese voorval. “Ons gedagtes en gebede gaan aan die slagoffers en die beseerdes se families en vriende. Ons wens die beseerdes ŉ spoedige herstel toe,” het Williams gesê. Minstens 29 mense is dood en 30 het beserings opgedoen in die ongeluk wat naby Kwaggafontein, 100km oos van Pretoria, plaasgevind het. Die pad was nog teen Maandagoggend vir verkeer gesluit terwyl polisiebeamptes die toneel ondersoek en opruimingswerk gedoen word. Een van die pasiënte word bygestaan. Foto: The New Age / Twitter Vusi Shongwe, Mpumalanga se LUR van veiligheid en sekuriteit, het Maandag gesê die pad is in ‘n perfekte kondisie en dat die ongeluk ŉ menslike fout is. Die Moloto-pad is berug vir sy talle noodlottige ongelukke. Ongeveer 50 000 mense gebruik daagliks dié roete om by hul werk in Pretoria uit te kom. Die pad is smal en vol slaggate en ongeveer 635 busse maak daagliks van die pad gebruik. Altesaam 18 mense is verlede maand in ‘n ongeluk op dié pad dood. Lees ook: PTA-busongeluk eis 29